Ondersoek ná twee sterf in stormloopFNB-stadion, ook bekend as Soccer City ŉ Komitee van ondersoek is aangestel om die oorsaak van die stormloop te bepaal wat Saterdag die lewe van twee sportondersteuners by die ENB-stadion buite Johannesburg geëis het. Buiten die twee mense wat dood is, is minstens 17 beseer net voor die wedstryd tussen Kaizer Chiefs en Orlando Pirates. Die stormloop het by die J-hek van die stadion plaasgevind. Volgens gerugte op sosiale media was daar ŉ stormloop omdat ondersteuners probeer het om in groot groepe by die hekke in te kom. Michael Sun, Johannesburgse burgemeesterskomiteelid vir openbare veiligheid, het aan EWN gesê die stormloop kon moontlik veroorsaak gewees het deur die verkope van vervalste kaartjies by die stadion. Die oorsaak van die voorval is egter nog nie bekend gemaak nie. Thulas Nxesi, die minister van sport, het Donderdag bevestig ŉ komitee is aangewys om die voorval behoorlik te ondersoek. Net meer as 16 jaar gelede is 43 toeskouers dood in ŉ stormloop by die Ellispark-stadion tydens ŉ wedstryd tussen dieselfde twee sokkerspanne.